KOMUNIKATË PËR MEDIE

*Lidhur me ngacmimet e grave dhe vajzave në veri të Kosovës dhe reagimin joadekuat të institucioneve*

Javët e fundit, ka pasur një rritje të raportimeve të qytetarëve dhe mbulimit mediatik në lidhje me ngacmimet e grave dhe vajzave nga civilët që vijnë nga drejtimi i Mitrovicës Jugore, duke përfshirë incidentet me të mitur. Këto ngjarje ngrenë shqetësime serioze dhe bërejnë më tej ndjenjën e sigurisë personale dhe kolektive në mesin e banorëve në veri të Kosovës.

Shpeshtësia dhe vazhdimësia e incidenteve të tilla tregojnë për një problem të thellë institucional, një dështim apo mosgatishmëri të Policisë së Kosovës për të ofruar mbrojtje për të gjithë qytetarët. Veçanërisht janë alarmante dëshmitë e përpjekjeve për të minimizuar këto incidente, si dhe raportet për frikësimin e dëshmitarëve nga zyrtarët e policisë.

Qytetarët vazhdimisht i kanë bërë thirrje Policisë së Kosovës që të ofrojnë siguri për të gjithë, por këto apele mbeten pa përgjigje. Inspektorati Policor i Kosovës ka treguar pak ndikim të dukshëm në monitorimin apo disiplinimin e sjelljeve të pahijshme në raste të tilla, ndërsa mekanizmat për mbikëqyrjen civile të policisë mbeten jashtëzakonisht të kufizuara.

Duke pasur parasysh peshën e situatës dhe mungesën e dukshme të reagimit institucional, ne besojmë se është thelbësore që akterët ndërkombëtarë të intensifikojnë mekanizmat e mbikëqyrjes dhe llogaridhënies në lidhje me strukturat e sigurisë. Në këtë kontekst, ne veçojmë në mënyrë specifike mandatin e misionit të EULEX-it, i cili ka për detyrë të monitorojë sundimin e ligjit në Kosovë, duke përfshirë edhe operacionet policore.

**Prandaj i bëjmë thirrje misionit të EULEX-it, në frymën e transparencës dhe llogaridhënies ndaj qytetarëve, t'i përgjigjet publikisht pyetjeve të mëposhtme:**

1. **A është duke monitoruar dhe dokumentuar aktualisht EULEX-i rastet e ngacmimit të grave dhe vajzave në veri të Kosovës? Nëse po, a ka një vlerësim të tendencave dhe ashpërsisë së këtyre incidenteve?**
2. **Çfarë hapash konkret ndërmerr EULEX-i kur identifikon dështimet sistematike në punën e Policisë së Kosovës në lidhje me mbrojtjen e pjesëtarëve të komuniteteve jo-shumicë?**
3. **Si siguron EULEX-i që gjetjet dhe rekomandimet e tij në raste të tilla të kenë ndikim institucional dhe të çojnë në ndryshime në sjelljen e policisë?**
4. **A është duke planifikuar EULEX-i të rrisë prezencën dhe mbikëqyrjen e njësive policore në komunat veriore, duke pasur parasysh kontekstin specifik dhe raportet e shpeshta të qytetarëve për ngacmim dhe mbrojtje joefektive?**

**Është urgjentisht e nevojshme të rikthehet besimi i publikut në institucionet e sigurisë. Kjo mund të arrihet vetëm përmes punës së përgjegjshme dhe transparente të të gjitha organeve relevante, përfshirë misionet ndërkombëtare të mandatuara për të mbështetur sundimin e ligjit dhe mbrojtjen e të drejtave të njeriut në Kosovë.**

**Organizatat nënshkruese:**

Qendra për Veprime Sociale Afirmative (CASA)

Iniciativa e Re Sociale (NSI)

Instituti për Zhvillim Ekonomik Territorial (InTER)

Qendra Avokuese për Kulturë Demokratike (ACDC)

OJQ Aktiv